«Адыгэ дуней» фестивалыр
Ставрополь къалэм Щэнхабзэмрэ спортымкIэ и унэм щекIуэкIащ «Адыгэ дуней» щэнхабзэ фестивалыр. Ар къызэригъэпэщащ Ставрополь къалэм и «Адыгэхэр» щэнхабзэ центр» жылагъуэ зэгухьэныгъэм, Кавказ Ищхъэрэм лъэпкъ IуэхухэмкIэ, къэзакъ зэгухьэныгъэхэмкIэ и комитетыр и дэIэпыкъуэгъуу.
Фестивалым ирагъэблэгъащ Ставрополь крайм и Думэм и унафэщIым и къуэдзэ Лозовой Виктор, Кавказ Ищхъэрэм лъэпкъ IуэхухэмкIэ, къэзакъ зэгухьэныгъэхэмкIэ и комитетым и унафэщI Чаплыгин Алексей, Ставрополь къалэм и Iэтащхьэм и къуэдзэ Алпатов Денис, Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэд, Ставрополь крайм и лъэпкъ жылагъуэ зэгухьэныгъэхэм щыщхэр, Адыгэ, Къэрэшей-Шэрджэс, Къэбэрдей-Балъкъэр республикэхэм я лIыкIуэхэр.
Лозовой Виктор Ставрополь крайм и губернатор Владимиров Владимиррэ щIыналъэ Думэм и унафэщI Ягубов Геннадийрэ я фIэхъусхэр къызэхуэсахэм ярихыжащ икIи щIыпIэм щыпсэу адыгэхэм фIыщIэ яхуищIащ, я лъэпкъ хабзэмрэ анэдэлъхубзэмрэ зэрахъумэжым папщIэ.
Ставрополь крайм и губернаторымрэ правительствэмрэ сыт щыгъуи гулъытэ ин хуащI Урысейм ис лъэпкъхэм я зэкъуэтыныгъэр гъэбыдэным, абыхэм я щэнхабзэр яхъумэжыным. Ди къулеигъэ нэхъыщхьэу къэтлъытэр щIыналъэм лъэпкъ куэд зэрыщыпсэурщ. Мыпхуэдэ зэхыхьэхэр щыхьэт тохъуэ ди зэкъуэтыныгъэм зыри зэран къызэрыхуэмыхъуфынум, — къыхигъэщащ Чаплыгин Алексей.
— Ставрополь краймрэ Къэбэрдей-Балъкъэрымрэ дызэгъунэгъущ икIи экономикэ, щэнхабзэ, гъуазджэ, нэгъуэщI унэтIыныгъэхэмкIэ зэпыщIа ди зэныбжьэгъуныгъэр нэхъри зэрыдгъэбыдэным дыхущIокъу. Ставрополь крайм адыгэу цIыху 1500-м щIигъу щоджэ. Гуапэщ абыхэм я нэхъыбапIэр ди республикэм зэрыщыщыр. Мы щIыналъэм щеджэ, щылажьэ ди лъэпкъэгъухэм я Iуэху дэкIыну, ефIэкIуэну Тхьэм жиIэ! Дунейпсо, Къэбэрдей Адыгэ Хасэхэм, Къэбэрдей-Балъкъэрым и унафэщIхэм я цIэкIэ кърихьэлIахэм захуигъэзащ ХьэфIыцIэ Мухьэмэд.
«Адыгэхэр» щэнхабзэ центрым и унафэщI Шыбзыхъуэ Юрий фIыщIэ яхуищIащ Ставрополь къалэ администрацэмрэ комитетымрэ, щIыналъэм и жылагъуэ зэгухьэныгъэм къыхилъхьэ Iуэхугъуэхэр зэрыдаIыгъым папщIэ.
Пшыхьым щагъэлъэгъуащ Къэрэшей-Шэрджэс Республикэм и сурэтыщI-модельер Нэхущ Заремэ и Iэдакъэ къыщIэкIа лъэпкъ фащэхэмрэ ахэр къызэрыщ сурэтхэмрэ.
— Пасэм адыгэ пщащэхэм хьэгъуэлIыгъуэм зэрыхэтыну фэилъхьэгъуэхэр езыхэм ягъэхьэзырыжу, тхыпхъэхэмрэ уагъэхэмкIэ ягъэщIэращIэу щытащ. Си фащэхэми дыщэидэр, налкъутыр, зыми хэмыгъуэщэну ди лъэпкъ тхыпхъэхэр къыщызогъэсэбэп. КъэзгъэщIэрэщIэж адыгэ фащэхэм плъыфэхэр екIуу зэрыщызэхэзухуэнэным сыхущIокъу, — жиIащ Нэхущ Заремэ.
Зэхыхьэр ягъэдэхащ Адыгэ Республикэм цIыхубэ къафэхэмкIэ и «Налмэс» академическэ къэрал ансамблым, Адыгейм и цIыхубэ артисткэ, Абхъазым щIыхь зиIэ и артисткэ Къуийсыкъуэ Симэ, УФ-м и цIыхубэ артист Ташло Алий сымэ.
БЖЬЫХЬЭЛI Розэ.
